AMALWALIRO mangi gaggulwawo mu Uganda, ekitegeeza nti abantu bajja kuba basobola okufuna obujjanjabi obw’omulembe. Univic Medical Cover (UMC) Victoria Hospital lye lireese empereeza y’ebyobulamu eyatandikibwawo mu ggwanga lyonna.
Dr. Chirag Kotecha, Dayirekita wa UMC agamba nti, mu 2013 baatandika n’eddwaaliro ettono nga tebasuza balwadde ku luguudo lwa Kira. Kati bagguddewo amatabi amalala okwetooloola eggwanga.
“Omwaka oguwedde twayongera okugaziya empeereza zaffe, mu kiseera kino tuzimba ekizimbe ekigenda okutwala ebitanda ebisoba mu 100 nga kya myaliiro musanvu e Bukoto.
Eno wajja kubaayo empeereza okuli okukoebera ng’okozesa X-ray n’enkebera endala egwa mu kiti ekyo, okukebera ebizimba ne mu mabeere nga weeyambisa X-ray, okukuba ebifaananyi munda mu mubiri, okukozesa kompyuta okukuba ebifaananyi munda mu mubiri, okulongoosa omusaayi, endwadde z’omutima, okukebera omusaayi n’ebirala”, Kotecha bw’agamba.
Eddwaaliro lino lijja kubaako omwaliiro ogw’omukaaga nga mulimu ebitanda by’abakyala abazadde n’abaana. Kubeereko ekifo ky’olukale n’eky’abakungu Kujja kubaako n’ekitongole ekikola ku mitima, we balongooseza abalwadde, awalongoosebwa abalwadde b’amaviivi n’amagumba ekiri ku mutindo gw’ensi yonna.
Eddwaaliro lijja kubaako ekifo omukuumirwa abalwadde abayi, abalwadde abalongooseddwa naye nga bakyali mu mbeera mbi n’ekifo omubeera abalwadde abassuuse ssaako awakuumirwa abaana abazaalibwa nga tebannatuusa.
Abasawo balina obukugu obumala okukozesa ebyuma byonna eby’omulembe ebiteekeddwa mu ddwaaliro lino ne basobola okuweereza abantu obulungi. Mu January 2017, eddwaaliro lyagula Kadic Hospital e Bukoto, nga wano bagabawo ebitanda ebitonotono, okukuba ebifaananyi, sikaani, n’ekifo ekisobola okukuuma abalwadde abayi.
Eddwaaliro eppya, lisuubirwa okuggulwawo mu myezi esatu okuva kati, nga buli kitanda kijja kubaako ekyuma ekisobola okugaba omukka ogw’obulamu (oxygen).
UMC Victoria Hospital egenda kuteekawo essuula empya mu kutuusa empeereza y’ebyobulamu ey’omulembe eri abantu bonna n’okuziba olutindo lw’ebyobulamu naddala okwekebejja endwadde ezitali zimu oluli mu ggwanga.
Eddwaaliro nga ligguddwaawo, lijja kuba eddwaaliro ly’obwannannyini erisoose okubeera ne Cardiac catheterization lab mu Buvanjuba bwa Afrika, nga likutuusaako empeereza ey’omulembe”, Kotecha bw’amaliriza.
Leero ekitongole kiddukanya ebifo omwekebejjebwa abalwadde eby’enjawulo e Mwanza (Tanzania) ne Kampala (Uganda) n’amalwaliro amalala e Tanzania, Uganda ne Nigeria.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn